Soldiers of Odin haluaa luoda kuvaa tiukasta sisäisestä hierarkiasta. Päällystöön kuuluvilla on erilaiset tunnukset kuin rivijäsenillä tai ”supporteilla” eli kannatusjäsenillä. Viesteissä puhutaan myös ”prospecteista” eli kokelaista, jotka hyväksytään jäseniksi vasta koeajan jälkeen, kun heidät on todettu luotettaviksi.

Näin kertoi Yle eilen Soldiers of Odin-järjestöä koskevassa jutussaan. Sen jälkeen Ylen A-sudiossa Supon yksikönpäällikkä Kari Harju sanoi melko suoraan, että kyseessä on rasistinen ja väkivaltaan taipuvainen järjestö.

Tämä ei hämmästytä ketään järjestöä vähänkään seurannutta. Vesi on märkää ja karhu kakkii metsään. Kaikkein kummallisinta on, että Soldiers of Odin on rekisteröity yhdistys. Yhdistyslain 1 §:n mukaan yhdistyksen tarkoitus ei saa olla hyvän tavan vastainen.

Lain 3 §:n mukaan yhdistys, joka on katsottava jäseniltä vaadittavan kuuliaisuuden ja joukkomuodostelmiin tai ryhmityksiin jakautumisen perusteella taikka aseellisen varustautumisen vuoksi kokonaan tai osittain sotilaalliseen tapaan järjestetyksi, on kielletty.

Soldiers of Odin järjestäytynyt tiukan hierarkisesti.

Se myös aseistautuu.

Kuitenkin yhdistys onnistui rekisteröimään itsensä helmikuussa.

Miten tämä on mahdollista? Sattuiko Patentti- ja rekisterihallitukselle työtapaturma vai nukahdettiinko siellä? Ei välttämättä. PRH on hyväksynyt yhdistyksen rekisteröinnin sille toimitettujen yhdistyksen sääntöjen perusteella ja niissä ei ole mitään vikaa.

PRH:lla olisi kuitenkin ollut mahdollisuus tutkia yhdistystä ja sen perustajia tarkemmin vaikkapa vain seuraamalla tiedotusvälineitä. Näin ei kuitenkaan tapahtunut, vaan rekisteröinti meni ns. sukkana läpi.

Tämä asia voidaan kuitenkin korjata. Yhdistyslain 43 §:n mukaan yhdistyksen kotipaikan alioikeus voi syyttäjän, Poliisihallituksen tai yhdistyksen jäsenen kanteesta julistaa yhdistyksen lakkautetuksi, jos yhdistys toimii olennaisesti vastoin lakia tai hyviä tapoja tai jos yhdistys toimii olennaisesti vastoin sen säännöissä määrättyä tarkoitusta.

Ei yhdistyksen lakkauttaminen tietenkään itse toimintaa estä. Minusta nyt kuitenkin on noloa, että sivistys- ja oikeusvaltiona itseään pitävässä Suomessa on ihan virallisesti rekisteröity avoimeen väkivaltaan yllyttävä ja aseitaan esittelevä rasistinen yhdistys, jonka kansallissosialistiksi tunnustautuva puheenjohtaja on parasta aikaa syyteharkinnassa törkeästä pahoinpitelystä.

***

Kommentointi vain omalla etu- ja sukunimellä, jos kanssani ei ole muuta sovittu.